## Odluka o koncesiji na pomorskom dobru u svrhu izgradnje i gospodarskog korištenja luke posebne namjene - brodogradilišne luke na dijelu k.o. Korčula, Korčula

### NN 91/2011 (3.8.2011.), Odluka o koncesiji na pomorskom dobru u svrhu izgradnje i gospodarskog korištenja luke posebne namjene - brodogradilišne luke na dijelu k.o. Korčula, Korčula

VLADA REPUBLIKE HRVATSKE

1937

Na temelju članka 80. stavka 4. točke 2. Zakona o pomorskom dobru i morskim lukama (»Narodne novine«, br. 158/2003, 100/2004, 141/2006 i 38/2009), Vlada Republike Hrvatske je na sjednici održanoj 21. srpnja 2011. godine donijela

ODLUKU

O KONCESIJI NA POMORSKOM DOBRU U SVRHU GOSPODARSKOG KORIŠTENJA POMORSKOG DOBRA LUKE POSEBNE NAMJENE – BRODOGRADILIŠNE LUKE NA DIJELU K.O. KORČULA, KORČULA

I.

Sukladno Obavijesti o namjeri davanja koncesije u svrhu gospodarskog korištenja pomorskog dobra luke posebne namjene – brodogradilišne luke na dijelu k.o. Korčula, Korčula (područje bivšeg Brodogradilišta Inkobrod), (»Narodne novine«, broj 31/2011) i ponuda pristiglih na Javno otvaranje ponuda za dodjelu koncesije održano 19. travnja 2011. godine u prostorijama Ministarstva mora, prometa i infrastrukture, te Nalaza i mišljenja Stručnog tijela za ocjenu ponuda za koncesije na pomorskom dobru, osnovanog sukladno članku 23. stavku 3. Zakona o pomorskom dobru i morskim lukama, Vlada Republike Hrvatske (u daljnjem tekstu: Davatelj koncesije) daje trgovačkom društvu Leda d.o.o., Dominče b.b., Korčula (u daljnjem tekstu: Ovlaštenik koncesije), koncesiju za gospodarsko korištenje pomorskog dobra luke posebne namjene – brodogradilišne luke na dijelu k.o. Korčula, Korčula.

II.

Područje pomorskog dobra koje se daje u koncesiju u svrhu gospodarskog korištenja postojeće luke posebne namjene – brodogradilišne luke, na dijelu k.o. Korčula, Grad Korčula obuhvaća u cijelosti česticu zemljišta zemljišnoknjižne oznake: 1008/1 i čestice zgrada zemljišnoknjižnih oznaka: 996, 995, 994, 993, 992, 989, 984, 991, 990, 988, 983, 987, 986, 982, 980, 981, 998, 999 i 1000, te dio morskog akvatorija.

Područje pomorskog dobra koje se daje u koncesiju (kopneni i morski dio) prikazano na grafičkoj podlozi koja čini Prilog I. ove Odluke i ne objavljuje se u »Narodnim novinama«, obilježeno je poligonom točaka izraženih u metrima u Gauss-Kruegerovoj projekciji, kako slijedi:

kopneni dio

|  |  |  |
| --- | --- | --- |
|  | Y | X |
| TOČKA 2 | 6 431 155.70 | 4 756 453.80 |
| TOČKA 3 | 6 431 144.93 | 4 756 440.17 |
| TOČKA 4 | 6 431 104.85 | 4 756 416.50 |
| TOČKA 5 | 6 431 064.00 | 4 756 405.30 |
| TOČKA 6 | 6 431 047.98 | 4 756 400.00 |
| TOČKA 7 | 6 431 041.10 | 4 756 395.80 |
| TOČKA 8 | 6 431 031.07 | 4 756 378.63 |
| TOČKA 9 | 6 431 025.76 | 4 756 380.85 |
| TOČKA 10 | 6 431 015.57 | 4 756 362.56 |
| TOČKA 11 | 6 431 010.20 | 4 756 352.70 |
| TOČKA 12 | 6 430 994.60 | 4 756 359.76 |
| TOČKA 13 | 6 430 987.20 | 4 756 348.80 |
| TOČKA 14 | 6 430 944.60 | 4 756 387.00 |
| TOČKA 15 | 6 430 940.17 | 4 756 420.51 |
| TOČKA 16 | 6 430 941.84 | 4 756 427.19 |
| TOČKA 17 | 6 430 932.70 | 4 756 437.10 |
| TOČKA 18 | 6 430 891.44 | 4 756 466.38 |
| TOČKA 19 | 6 430 885.09 | 4 756 469.30 |
| TOČKA 20 | 6 430 872.00 | 4 756 459.20 |
| TOČKA 21 | 6 430 854.51 | 4 756 478.10 |
| TOČKA 22 | 6 430 823.52 | 4 756 517.85 |
| TOČKA 23 | 6 430 778.27 | 4 756 575.69 |
| TOČKA 24 | 6 430 790.29 | 4 756 586.23 |
| TOČKA 25 | 6 430 808.20 | 4 756 597.20 |
| TOČKA 26 | 6 430 829.12 | 4 756 612.70 |
| TOČKA 27 | 6 430 827.90 | 4 756 614.40 |
| TOČKA 28 | 6 430 832.80 | 4 756 618.50 |
| TOČKA 29 | 6 430 806.19 | 4 756 649.46 |
| TOČKA 30 | 6 430 779.70 | 4 756 646.50 |
| TOČKA 31 | 6 430 771.06 | 4 756 662.53 |
| TOČKA 32 | 6 430 765.80 | 4 756 683.95 |
| TOČKA 33 | 6 430 760.80 | 4 756 702.10 |
| TOČKA 34 | 6 430 753.31 | 4 756 711.05 |
| TOČKA 35 | 6 430 750.31 | 4 756 718.24 |
| TOČKA 36 | 6 430 756.22 | 4 756 722.65 |
| TOČKA 37 | 6 430 755.53 | 4 756 723.32 |
| TOČKA 38 | 6 430 759.89 | 4 756 727.57 |
| TOČKA 39 | 6 430 768.78 | 4 756 734.68 |
| TOČKA 40 | 6 430 770.72 | 4 756 733.06 |
| TOČKA 41 | 6 430 776.78 | 4 756 738.28 |
| TOČKA 42 | 6 430 797.16 | 4 756 721.46 |
| TOČKA 43 | 6 430 805.39 | 4 756 718.44 |
| TOČKA 44 | 6 430 817.11 | 4 756 737.93 |
| TOČKA 45 | 6 430 795.26 | 4 756 777.30 |
| TOČKA 46 | 6 430 810.09 | 4 756 781.91 |
| TOČKA 47 | 6 430 825.55 | 4 756 791.87 |
| TOČKA 48 | 6 430 837.64 | 4 756 796.01 |
| TOČKA 49 | 6 430 854.72 | 4 756 787.23 |
| TOČKA 50 | 6 430 860.36 | 4 756 790.01 |
| TOČKA 51 | 6 430 921.08 | 4 756 728.63 |
| TOČKA 52 | 6 430 946.33 | 4 756 691.90 |

morski akvatorij

– bazen 1 (sjeverno od postojećeg gata)

|  |  |  |
| --- | --- | --- |
|  | Y | X |
| TOČKA 52 | 6 430 946.33 | 4 756 691.90 |
| TOČKA 53 | 6 431 070.89 | 4 756 660.52 |

– bazen 2 (istočno od postojećeg gata)

|  |  |  |
| --- | --- | --- |
|  | Y | X |
| TOČKA 1 | 6 431 075.87 | 4 756 654.22 |
| TOČKA 2 | 6 431 155.70 | 4 756 453.80 |
| TOČKA 3 | 6 431 144.93 | 4 756 440.17 |

III.

Površina pomorskog dobra – lučkog područja koje se daje u koncesiju ukupno iznosi 78.016 m², od čega je 52.675 m² kopneni prostor, a 25.341 m² morski akvatorij.

IV.

Koncesija se daje u svrhu gospodarskog korištenja postojeće luke posebne namjene – brodogradilišne luke na dijelu k.o. Korčula.

Ovlaštenik koncesije dužan je u koncesionirano pomorsko dobro uložiti sveukupno 135.166.500,00 kuna, a sve u opsegu i na način kako je opisano u Studiji gospodarske opravdanosti za razdoblje od 2009. do 2041. koja čini Prilog II. ove Odluke, a ne objavljuje se u »Narodnim novinama«.

Od navedenog ukupnog investicijskog ulaganja iz stavka 2. ove točke, a prema Studiji gospodarske opravdanosti za razdoblje od 2009. do 2041., Ovlaštenik koncesije dužan je iznos od 45.717.000,00 kuna investirati u zaštitu okoliša koncesijskog područja.

Ovlaštenik koncesije dužan je za svaku daljnju gradnju ili rekonstrukciju na koncesioniranom pomorskom dobru zatražiti suglasnost Davatelja koncesije, te lokacijsku i građevinsku dozvolu.

Ovlaštenik koncesije se obvezuje da pomorsko dobro koje ovom Odlukom dobiva na gospodarsko korištenje, koristi isključivo za obavljanje djelatnosti za koje je registriran i za koje je utvrđena namjena koncesije.

V.

Ovlaštenik koncesije dužan je gospodarski koristiti luku posebne namjene – brodogradilište, sukladno Zakonu o pomorskom dobru i morskim lukama, drugim zakonima i podzakonskim aktima iz područja sigurnosti plovidbe i zaštite okoliša, i to na taj način koji će osigurati zaštitu okoliša.

Ovlaštenik koncesije ne može prava stečena koncesijom niti djelomično niti u cijelosti prenositi na drugog bez izričitog odobrenja Davatelja koncesije.

VI.

Davatelj koncesije daje na korištenje pomorsko dobro navedeno u točki II. ove Odluke Ovlašteniku koncesije na vremensko razdoblje od 30 godina, računajući od dana sklapanja ugovora o koncesiji pomorskog dobra.

VII.

Za korištenje pomorskog dobra navedenog u točki II. ove Odluke, Ovlaštenik koncesije obvezuje se da će uredno plaćati davatelju koncesije godišnju naknadu.

Godišnja naknada koju Ovlaštenik koncesije plaća za korištenje pomorskog dobra sastoji se od stalnog i promjenjivog dijela naknade, s tim da:

a) stalni dio u iznosu od 3,00 kune po m2 zauzete ukupne površine pomorskog dobra godišnje, odnosno 234.048,00 kuna godišnje u jednom obroku;

b) promjenjivi dio naknade u iznosu od 1% od ukupnog godišnjeg prihoda luke.

Navedena naknada plaća se na sljedeći način:

Stalni dio naknade plaća se od dana objave ove Odluke i to unaprijed za tekuću godinu, najkasnije do 1. ožujka:

– za godinu u kojoj je dana koncesija i za godinu u kojoj koncesija istječe, naknada se plaća razmjerno mjesecima korištenja;

– za početnu godinu koncesijskog perioda naknada se plaća u roku 45 dana od dana sklapanja ugovora o koncesiji.

Promjenjivi dio naknade plaća od dana zaključivanja ugovora iz točke VIII. ove Odluke i to unatrag u dva obroka:

– prema prihodu u prvom polugodištu do 30. rujna tekuće godine;

– prema prihodu u drugom polugodištu do 30. travnja sljedeće godine.

VIII.

Na temelju ove Odluke ovlašćuje se ministar mora, prometa i infrastrukture da sklopi ugovor o koncesiji pomorskog dobra iz točke II. ove Odluke, kojim će se detaljno urediti ovlaštenja Davatelja koncesije, te prava i obveze Ovlaštenika koncesije, posebno u odnosu na zaštitu okoliša, sigurnost plovidbe, održavanje i osiguranje luke, te nadzor nad dinamikom izgradnje.

IX.

Ovlaštenik koncesije je dužan u roku 45 (četrdesetpet) dana od dana objave ove Odluke u »Narodnim novinama« Davatelju koncesije dostaviti garanciju banke radi dobrog izvršenja posla u korist Republike Hrvatske – Ministarstva financija na iznos od 7% od ukupne investicije, odnosno na iznos od 9.461.655,00 kuna s rokom važenja garancije do 6 mjeseci od završetka planiranog investicijskog ciklusa, a koja garancija je bezuvjetna, bez prigovora i naplativa na prvi poziv.

Ako Ovlaštenik koncesije ne dostavi garanciju iz stavka 1. ove točke neće se potpisati ugovor o koncesiji iz točke VIII. ove Odluke, te Ovlaštenik koncesije gubi sva prava utvrđena ovom Odlukom.

X.

Ova Odluka stupa na snagu danom donošenja, a objavit će se u »Narodnim novinama«.

Klasa: 934-01/11-02/02
Urbroj: 5030116-11-4
Zagreb, 21. srpnja 2011.

Predsjednica
Jadranka Kosor, dipl. iur., v. r.

Odluka, NN 91/2011-1937